РЕГЛАМЕНТ (ЕО) № 217/2009 НА ЕВРОПЕЙСКИЯ ПАРЛАМЕНТ И НА СЪВЕТА
от 11 март 2009 година
относно предоставянето на статистика за улова и риболовната дейност от държавите-членки, които извършват риболов в северозападната част на Атлантическия океан (преработен)
(текст от значение за ЕИП)
ЕВРОПЕЙСКИЯТ ПАРЛАМЕНТ И СЪВЕТЪТ НА ЕВРОПЕЙСКИЯ СЪЮЗ,
като взеха предвид Договора за създаване на Европейската общност, и по-специално член 285, параграф 1 от него,
като взеха предвид предложението на Комисията,
в съответствие с процедурата, предвидена в член 251 от Договора (1),
като имат предвид, че:
(1)
Регламент (ЕИО) № 2018/93 на Съвета от 30 юни 1993 година относно предаването на статистически данни за улова и риболовната дейност от държавите-членки, които извършват риболов в северозападната част на Атлантическия океан (2), е бил неколкократно и съществено изменян (3). Тъй като предстои да бъдат внесени допълнителни изменения в него, с оглед постигане на яснота, той следва да бъде преработен.
(2)
Конвенцията за бъдещо многостранно сътрудничество в областта на риболова в северозападната част на Атлантическия океан, одобрена с Регламент (ЕИО) № 3179/78 (4) на Съвета, с който е създадена Организацията за риболова в северозападната част на Атлантическия океан (NAFO), изисква от Общността да предоставя на Научния съвет на NAFO цялата налична статистическа и научна информация, изисквана от Научния съвет за изпълнението на дейността му.
(3)
Научният съвет на NAFO е определил своевременното предоставяне на статистика за улова и риболовната дейност като съществени за изпълнението на неговата дейност, чрез които да се оценява състоянието на запасите от риба в северозападната част на Атлантическия океан.
(4)
Няколко държави-членки поискаха предоставянето на данни в различна форма или на различен носител от посочените в приложение V (еквивалент на въпросниците Статлант).
(5)
Мерките, необходими за прилагане на настоящия регламент, следва да се приемат в съответствие с Решение 1999/468/ЕО на Съвета от 28 юни 1999 г. за установяване на условията и реда за упражняване на изпълнителните правомощия, предоставени на Комисията (5).
(6)
По-специално, на Комисията следва да бъде предоставено правомощието за адаптиране на списъците на видовете риба и на статистическите риболовни райони, описанието на тези райони, както и мерките, кодовете и определенията, прилагани за риболовната дейност, риболовните съоръжения, размерите на риболовния съд и риболовните методи. Тъй като тези мерки са от общ характер и са предназначени да изменят несъществени елементи на настоящия регламент, те трябва да бъдат приети в съответствие с процедурата по регулиране с контрол, предвидена в член 5а от Решение 1999/468/ЕО,
ПРИЕХА НАСТОЯЩИЯ РЕГЛАМЕНТ:
Член 1
Всяка държава-членка предоставя на Комисията данни за улова, извършен от плавателни съдове, регистрирани в тази държава-членка или плаващи под неин флаг и извършващи риболов в северозападната част на Атлантическия океан, при спазване на Регламент (Евратом, ЕИО) № 1588/90 на Съвета от 11 юни 1990 г. за предоставянето на поверителна статистическа информация на Статистическата служба на Европейските общности (6).
Данните за номиналния улов включват всички продукти от риболова, товарени на сушата или трансбордирани на друг съд в морето под каквато и да било форма, но изключват количествата, които се изхвърлят в морето след улова, консумират се на борда или служат за стръв. Продукцията от аквакултури се изключва. Данните се вписват в тонове еквивалент на живо тегло от разтоварения на сушата или трансбордиран на друг съд улов със закръгляване до един тон.
Член 2
1. Предоставят се два вида данни:
а)
данни за разтоварения на сушата годишен номинален улов в тонове еквивалент на живо тегло от всеки от изброените в приложение I видове, уловени в статистическите риболовни райони в северозападната част на Атлантическия океан, изброени в приложение II и определени в приложение III;
б)
уловът, посочен в буква а) и съответстващата риболовна дейност, разпределени по календарни месеци, по риболовни съоръжения, размери на риболовния съд и основния търсен вид за риболов.
2. Данните, посочени в параграф 1, буква а) за дадена година се предоставят до 31 май на следващата година, като те могат да бъдат предварителни данни. Данните, посочени в параграф 1, буква б) за годината, се предоставят до 31 август на следващата година и представляват окончателни данни.
Ако данните, посочени в параграф 1, буква а), са предоставени като предварителни, то това се посочва изрично.
Не се изисква предоставянето на данни за комбинацията вид риболовен район, ако не е извършен улов през разглеждания период от време.
Ако съответната държава-членка не е извършвала риболов в северозападната част на Атлантическия океан, тя информира за това Комисията не по-късно от 31 май на следващата година.
3. В приложение IV са посочени определения и кодове, които да се ползват при предоставянето на данни за риболова, съоръженията, метода и размера на риболовния съд.
4. Комисията може да изменя списъка на видовете, на статистическите риболовни райони и описанието на тези райони, както и мерките, кодовете и определенията, прилагани за риболовната дейност, риболовните съоръжения, размерите на риболовните съдове и риболовните методи.
Тези мерки, предназначени да изменят несъществени елементи на настоящия регламент, се приемат в съответствие с процедурата по регулиране с контрол, посочена в член 6, параграф 2.
Член 3
Освен ако разпоредби, приети в рамките на общата политика в областта на рибарството, постановяват друго, всяка държава-членка има право да използва метода на извадка за получаване на данни за улова за частите от риболовната флота, за които набавянето на пълна информация би изисквало прекомерно прилагане на административни процедури. Подробностите за използване на извадки, както и подробностите за пропорционално съответстващата част на получените по този начин данни, трябва да се опишат подробно от държавата-членка в доклада, представен съгласно член 7, параграф 1.
Член 4
Държавите-членки изпълняват задълженията си към Комисията съгласно членове 1 и 2, като предоставят изискваните данни във формат показан в приложение V.
Държавите-членки могат да предоставят данни във формата, посочен в приложение VI.
С предварителното съгласие на Комисията държавите-членки могат да предоставят данните в друга форма или на друг носител.
Член 5
Комисията изпраща съдържащите се в докладите данни на изпълнителния секретар на NAFO по възможност в рамките на 24 часа след получаването им.
Член 6
1. Комисията се подпомага от Постоянния комитет за селскостопанска статистика, създаден с Решение 72/279/ЕИО на Съвета (7), наричан по-долу „Комитета“.
2. При позоваване на настоящия параграф се прилагат разпоредбите на член 5а, параграфи 1-4 и член 7 от Решение 1999/468/ЕО, като се вземат предвид разпоредбите на член 8 от него.
Член 7
1. До 28 юли 1994 г. държавите-членки представят на Комисията подробен доклад, в който се описват методите за събиране на данните за улова и риболовната дейност, и се уточнява степента на представителност и надеждност на тези данни. В сътрудничество с държавите-членки Комисията изготвя обобщение на тези доклади.
2. Държавите-членки информират Комисията за всички настъпили промени в информацията, предоставена съгласно параграф 1, в срок от три месеца от внасянето им.
3. Методологичните доклади, наличността и надеждността на данните, посочени в параграф 1, и другите въпроси, свързани с прилагането на настоящия регламент, се разглеждат веднъж годишно от компетентна работна група на Комитета.
Член 8
1. Регламент (ЕИО) № 2018/93 се отменя.
2. Позоваванията на отменения регламент се считат за позовавания на настоящия регламент и се четат съгласно таблицата на съответствието в приложение VII.
Член 9
Настоящият регламент влиза в сила на двадесетия ден след публикуването му в Официален вестник на Европейския съюз.
Настоящият регламент е задължителен в своята цялост и се прилага пряко във всички държави-членки.
Съставено в Страсбург 11 март 2009 година.